उपदेश देने के बजाय कांग्रेस के राज्यों पर ध्यान दें राहुल, दिसंबर तक 100 करोड़ लोगों को मिल जाएगी वैक्सीन:  जावड़ेकर
भारतीय जनता पार्टी ने पलटवार करते हुए राहुल गांधी को नसीहत दी है कि वे उपदेश देने के बजाय कांग्रेस शासित राज्यों पर ध्यान दें जहां वैक्सीनेशन में गड़बड़ी हो रही है।
नई दिल्ली। भारतीय जनता पार्टी ने पलटवार करते हुए राहुल गांधी को नसीहत दी है कि वे उपदेश देने के बजाय कांग्रेस शासित राज्यों पर ध्यान दें जहां वैक्सीनेशन में गड़बड़ी हो रही है। केंद्रीय मंत्री प्रकाश जावड़ेकर ने कहा-राहुल जी अगर आपको वैक्सीन की चिंता है तो कांग्रेस के राज्यों पर ध्यान दो वहां पर वैक्सिनेशन में गड़बड़ी हो रही है, उनको जो मई से कोटा दिया गया है 18-45 उम्र के लोगों के लिए उत्पादकों से 25 प्रतिशत उनके लिए रिजर्व है, वो तो ले नहीं रहे, आजतक जो 20 करोड़ वैक्सीन लगे हैं वो पूरे केंद्र सरकार ने दिए हैं और वो पूरे मुफ्त दिए हैं। ऐसे में आज यह सवाल पैदा करना कि वैक्सीन क्यों नहीं होता, वैक्सीनेशन हो रहा है और दिसंबर तक 216 करोड़ वैक्सीन लगेंगे। जावड़ेकर ने कहा-'भारत का वैक्सिनेशन दिसंबर 2021 तक पूरा हो जाएगा राहुल जी, आपने जिन देशों का जिक्र किया वहां भी जो वैक्सिनेशन को नंबर लगा रहे हैं उनका सितंबर में नंबर में दिसंबर में आ रहा है नंबर। भारत आज वैक्सीन के मामले में 20 करोड़ वैक्सीन देकर आज दूसरे नंबर पर है, सबसे तेज और सबसे ज्यादा वैक्सीन करने वाला दूसरा देश है भारत, यह वैक्सीन की सच्चाई है। अगस्त से इसमें और भी बढ़ोतरी हो रही है।' प्रकाश जावड़ेकर ने कहा-'आज का आपका बयान देखकर यह पक्की बात हो गई, अब सबूत की जरूरत नहीं, टूलकिट आपकी ही निर्मित है यह साफ हो गया, क्योंकि जिस तरह की भाषा और तर्क दिए और लोगों में भ्रम फैलाने तथा डर पैदा करने की कोशिश की वह उसी रणनीति का हिस्सा है। राहुल जी, जरा राजस्थान जाइए, आय दिन बलात्कार हो रहे हैं, अभी इसी सप्ताह में एक एंबुलेंस का उपयोग बलात्कार के लिए किया गया। अनेको अस्पताल में वेंटिलेटर चलाए भी नहीं और खोले भी नहीं, अभी कुछ दिन पहले सबसे गरीब तबका घुमंतू जातियां, उनकी झुग्गी झोपड़ियां भी गिराई। एक महिला सांसद रंजीता कोहली पर कांग्रेस के गुंडों ने हमला किया, वो बच गईं, लेकिन इससे इरादा साफ होता है, क्यों उनके खिलाफ रोष था क्योंकि वो रोज लोगों की मदद करती है और वहां की स्थिति देखकर सुधार का प्रयास करती हैं और सुझाव भी देती हैं, ऐसा काम करने वालों पर हमला होता है यह राजस्थान की कानून व्यवस्था है। बलात्कार इतने हुए उसके गुनहगार पकड़े भी नहीं गए, सजा देना तो दूर है।'जावड़ेकर ने कहा-'देश को उपदेश करने के बजाय आप राजस्थान और अपने राज्यों पर देखिए, बाकी देश को विश्वास है कि दिसंबर तक 100 करोड़ से भी ज्यादा लोगों को वैक्सीनेशन पूरा होगा। भारत सरकार का वैक्सिनेशन कार्यक्रम सबसे बेहतर है और हम उसी पर आगे बढ़ रहे हैं।'